Document ID: 32002R0578

Κανονισμος (ΕΚ) αριθ. 578/2002 της επιτροπης
της 20ής Μαρτίου 2002
που τροποποιεί το παράρτημα Ι του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο(1), όπως τροποποιήθηκε τελευταία από τον κανονισμό (ΕΚ) αριθ. 2433/2001 της Επιτροπής(2), και ιδίως το άρθρο 9,
Εκτιμώντας τα ακόλουθα:
(1) Ο κανονισμός (ΕΟΚ) αριθ. 2658/87 θέσπισε ονοματολογία εμπορευμάτων, αποκαλούμενη εφεξής "συνδυασμένη ονοματολογία", για να καλύψει, ταυτόχρονα, τις απαιτήσεις του κοινού δασμολογίου, τις στατιστικές εξωτερικού εμπορίου της Κοινότητας και άλλες κοινοτικές πολιτικές σχετικά με την εισαγωγή ή την εξαγωγή εμπορευμάτων.
(2) Ύστερα από τη θέση σε ισχύ των τροποποιήσεων της ονοματολογίας, που προσαρτήθηκαν στη διεθνή σύμβαση για το εναρμονισμένο σύστημα περιγραφής και κωδικοποίησης εμπορευμάτων και οι οποίες έγιναν δεκτές σύμφωνα με τη σύσταση της 25ης Ιουνίου 1999 του συμβουλίου τελωνειακής συνεργασίας, εισήχθη η σημείωση 8 του κεφαλαίου 29 και τροποποιήθηκε το κείμενο της κλάσης 2937 της συνδυασμένης ονοματολογίας από τον κανονισμό (ΕΚ) αριθ. 2031/2001 της Επιτροπής(3), με ισχύ από την 1η Ιανουαρίου 2002.
(3) Ως συνέπεια της νέας σημείωσης 8 του κεφαλαίου 29 και του νέου κειμένου της κλάσης 2937, είναι απαραίτητο να ενημερωθεί το παράρτημα 3 [κατάλογος των διεθνών κοινών ονομασιών (ΙΝΝ), των φαρμακευτικών ουσιών που κατονομάζει η Παγκόσμια Οργάνωση Υγείας και τυγχάνουν δασμολογικής ατέλειας] της συνδυασμένης ονοματολογίας με σκοπό να ληφθεί υπόψη το νέο περιεχόμενο της συγκεκριμένης κλάσης.
(4) Δεδομένου ότι περισσότερες από 100 ουσίες του παραρτήματος 3 της συνδυασμένης ονοματολογίας, οι οποίες επί του παρόντος κατατάσσονται εκτός της κλάσης 2937, μεταφέρονται στην κλάση 2937, κρίνεται αναγκαίο να αντικατασταθεί το εν λόγω παράρτημα με ένα νέο παράρτημα.
(5) Το παράρτημα Ι του κανονισμού (ΕΟΚ) αριθ. 2658/87 θα πρέπει επομένως να τροποποιηθεί αναλόγως.
(6) Το μέτρο αυτό δεν συνεπάγεται αναπροσαρμογές των δασμών. Επιπλέον, δεν συνεπάγεται τη διαγραφή ή την προσθήκη νέων ουσιών στο παράρτημα 3 της συνδυασμένης ονοματολογίας.
(7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα 3 του τμήματος ΙΙ, τρίτο μέρος του παραρτήματος I του κανονισμού (ΕΟΚ) αριθ. 2658/87, αντικαθίσταται από το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιανουαρίου 2002.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε καθε κράτος μέλος.
Βρυξέλλες, 20 Μαρτίου 2002.

Labels: 3